 Tájékoztatás
a vendéglátó üzletek  regisztrációjáról és adatszolgáltatásáról


Tisztelt vendéglátó üzletet működtetők!

Tájékoztatjuk Önöket, hogy a 2021. augusztus 19. napján hatályba lépett vonatkozó jogszabályi rendelkezések  értelmében minden hazai vendéglátó üzletet működtető köteles a Nemzeti Turisztikai Adatszolgáltató Központ (a továbbiakban: NTAK) üzemeltetője által e célra működtetett elektronikus felületen  regisztrálni, az adatszolgáltatásra is kötelezett vendéglátó üzletek pedig ezen túlmenően  -  vendéglátó szoftver alkalmazásával - napi szinten adatot szolgáltatni a következők szerint:

REGISZTRÁCIÓ

A turisztikai térségek fejlesztésének állami feladatairól szóló 2016. évi CLVI. tv. (a továbbiakban: Tv.) 9/C.§-a értelmében a vendéglátó üzlet üzemeltetője a tevékenysége megkezdésétől számított 5 napon belül az NTAK-ban elektronikus úton köteles regisztrálni.
A vendéglátó üzlet üzemeltetője a regisztrációt 2021. november 1. napjával köteles megkezdeni.
A regisztrációs kötelezettséget a vendéglátó üzlet üzemeltetője vonatkozásában a vendéglátó üzlet üzemeltetői tevékenységet 2021. november 1. napján már ellátókra, illetve azt követően megkezdő szolgáltatókra kell alkalmazni. A regisztráció menetét a turisztikai térségek fejlesztésének állmai feladatairól szóló törvény végrehajtásáról szóló 235/2019.(X.15.) Korm.rendelet (a továbbiakban: Korm.rendelet) 6/A-6/B.§-ai szabályozzák.


ADATSZOLGÁLTATÁS

A Tv. értelmében tehát minden hazai vendéglátó üzletet regisztrálni kell az NTAK-ban, azonban adatszolgáltatásra az a vendéglátó üzlet kötelezett, amely nyugtaadási kötelezettségének pénztárgéppel köteles eleget tenni a pénztárgépek műszaki követelményeiről, a nyugtakibocsátásra szolgáló pénztárgépek forgalmazásáról, használatáról és szervizeléséről, valamint a pénztárgéppel rögzített adatok adóhatóság felé történő szolgáltatásáról szóló 48/2013. (XI. 15.) NGM rendelet alapján.

Az ilyen  vendéglátó üzletet üzemeltető az adatok szolgáltatására és továbbítására 2022. július 1. napjától köteles.
 Az adatszolgáltatás rendjét a Korm. rendelet 8/A-8/B. §-ai  tartalmazzák.

A Kormány az NTAK üzemeltetőjeként a Magyar Turisztikai Ügynökség Zártkörűen Működő Részvénytársaságot (a továbbiakban: MTÜ) jelöli ki.
 
A vendéglátó üzlet üzemeltetője a Kormány rendeletében meghatározott műszaki előírásoknak megfelelő olyan vendéglátó szoftvert alkalmaz, amely alkalmas arra, hogy a vonatkozó jogszabályban meghatározott adatokat az NTAK részére továbbítsa.
Az MTÜ az előbbieknek megfelelő szoftvert térítésmentesen biztosítja.
 
[bookmark: _Hlk83366307]Az MTÜ – a Nemzeti Adó- és Vámhivatallal kötött együttműködési megállapodás alapján – a Korm. rendelet hatálya alá tartozó vendéglátó üzlet üzemeltetők által átadott adatokat a NTAK útján továbbítja a Nemzeti Adó- és Vámhivatal részére.
 

Regisztrációs és adatszolgáltatási tevékenység ellenőrzése:

Felhívjuk figyelmüket, hogy a kereskedelmi tevékenységek végzésének feltételeiről szóló 210/2009. (IX. 29.) Korm. rendelet 27. § (6)-(7) bekezdései értelmében a jegyző a vendéglátó üzlet NTAK-ba történő adatszolgáltatási tevékenységét évente legalább egy alkalommal hatósági ellenőrzés keretében ellenőrzi. A jegyző köteles értesíteni az NTAK-ot azon vendéglátó üzletekről, amelyeknek alkalmaznia kell vendéglátó szoftvert, de azzal nem rendelkeznek, vagy az NTAK-ba nem regisztráltak, vagy a kötelező adatszolgáltatási kötelezettségüket nem vagy nem megfelelően teljesítik.
 Ha a vendéglátó üzlet üzemeltetője a napi adatszolgáltatást az MTÜ felhívása ellenére, ismételten nem teljesíti, az MTÜ a vendéglátó üzletet üzemeltető hatósági ellenőrzését kezdeményezi a vendéglátó üzlet üzemeltető felügyeletét ellátó jegyzőjénél. 

 Bővebb információk az NTAK információs oldalán lesznek olvashatóak: https://info.ntak.hu/.
Kérdés esetén keressék az MTÜ Ügyfélszolgálatát a hét minden napján, 0-24 órában hívható 06-1/550-1855 telefonszámon, illetve a turisztika@1818.hu e-mail címen. 

Kérjük a tájékoztató tudomásulvételét, és a hivatkozott jogszabályi rendelkezések betartását.

Paks, 2021. október 13.

                                                                                                                                Paksi Polgármesteri Hivatal
                                                                                                                                         Hatósági Osztály
